An dalc'h eo gouzout eus peseurt le e oa anv pa rae an duged al lid a wazoniezh dirak roue Frañs. N'eo ket a-du an holl war ar poent pouezus-mañ. Diarvar e rankfe bezañ ar respont, koulskoude, dre ma oa ac'hanomp ur vroad pell a-raok na voe anv eus "Frañs" : n'hellemp ket, eta, bezañ un dalc'h a zeufe diouzh kurunenn Frañs. Biskoazh kennebeut ne anzavas Duged Breizh bezañ bet rediet d'ober brezel e servij Roue Frañs, pezh en defe graet ur gwaz-stag. N'o deus graet brezel evit ar Roue nemet dre vignoniezh, kerentiezh pe youl-vat, dre o ferzh o-unan, ha n'eo ket dre wered ul liamm a c'hladdalc'hiezh. Alies e c'houlennent digant ar rouaned c'hall lizhiri da resisaat doare ar skoazell a zegasent dezho. En abeg da se e voe miret aketus al lizhiri-se gant an dugez Anna en ur c'hased-derv bet graet a-ratozh evit-se. Menegiñ a ra al lizhiri-se e kemer an Dug perzh er brezel dre e youl-vat hepken hag hepken a-enep d'an enebourion a fello dezhañ.. Siwazh eo luziet an traoù gant ar fed ma oa Duged Breizh ivez gwizien-stag da rouaned Frañs ha Bro-Saoz evit o dalc'hoù eus Montfort-l'Amaury, Limoges pe Richmond. Gwashoc'h : an istorourion c'hall a lavar e oa bet anzavet bezañ bet graet al lid a wazoniezh-stag gant tri dug a Vreizh. Ret eo eta studiañ unan-ha-unan degouezh an tri dug-se da gompren penn an traoù.